darmstadtium
Store norske leksikon,Realfag,Kjemi,Grunnstoffer,Ustabile grunnstoffer
Darmstadtium er et radioaktivt grunnstoff med atomsymbol Ds og atomnummer 110. Det finnes ikke i naturen, men har blitt fremstilt ved kjernereaksjoner. Darmstadtium antas å tilhøre gruppe 10 i periodesystemet.
Historie og fremstilling Darmstadtium ble først laget av en forskningsgruppe ved det tyske forskningssenteret GSI, som ligger utenfor Darmstadt. Gruppa var ledet av Peter Armbruster, Gottfried Münzenberg og Sigurd Hofmann. De bestrålte et target av bly-isotopen 208Pb med nikkelprosjektiler, 62Ni-ioner, fra en lineærakselerator. 9. november 1994, etter å ha bestrålt blytarget i en hel uke, observerte de en desintegrasjonskjede med alfa-utsendelse til kjente nuklider, 265Hs (hassium), 261Sg (seaborgium), 257Rf (rutherfordium) og 253No (nobelium). Dette stadfestet at 269110 hadde blitt dannet i en kald fusjonsreaksjon, som illustrert i følgende reaksjonsligning: 208Pb + 62Ni → 269Ds + n I et nytt eksperiment laget den samme forskningsgruppen isotopen 271Ds, der de bestrålte bly med 64Ni-ioner i en tilsvarende kjernereaksjon. I 2001 ble forskerne ved GSI anerkjent som oppdagere av grunnstoff 110, og de kunne dermed komme med forslag til navn. Navnet ble darmstadtium, med atomsymbol Ds. Dette navnet ble offisielt anbefalt av IUPAC i 2003. Egenskaper Det er observert 15 isotoper av Ds med massetall fra 267 til 281. Dessuten er det 4 isomere: 170mDs, 171mDs, 173mDs og 173m1Ds. Isotopene er overveiende observert som alfa-desintegrerende. Halveringstiden er kort, 10 mikrosekunder for den letteste isotopen, men stiger med økende massetall. For 272Ds, som har «lukket» nøytronskall med N = 162, er halveringstiden på 1 sekund. For den tyngste registrerte isotopen, 281Ds, er halveringstiden på 4 minutter. Darmstadtium antas å stå under platina i gruppe 10 i periodesystemet, men de kjemiske egenskapene har enda ikke blitt undersøkt for å verifisere grunnstoffets plass. Darmstadtium Atomsymbol Ds     Atomnummer 110   Relativ atommasse 281,16206   Smeltepunkt -   Kokepunkt -   Massetetthet -   Oksidasjonstall (VI,IV,II)   Elektronkonfigurasjon [Rn]5f146d97s1 Les mer i Store norske leksikon grunnstoff periodesystemet radioaktivitet